אורנה ברביבאי

**אוֹרנה בַּרְבִּיבַאי** (נולדה ב-5 בספטמבר 1962, ו' באלול ה'תשכ"ב) היא פוליטיקאית ישראלית וחברת מועצת עיריית תל אביב יפו. כיהנה כחברת הכנסת מטעם מפלגת יש עתיד וכשרת הכלכלה והתעשייה בממשלת ישראל השלושים ושש. התמודדה על ראשות עיריית תל אביב-יפו בבחירות לרשויות המקומיות שהתקיימו בפברואר 2024.

בשירותה בצה"ל כיהנה כראש אגף כוח האדם, בדרגת אלוף, והייתה האלופה הראשונה בתולדות צה"ל שנשאה דרגה זו במינוי קבע (קדמה לה במינוי זמני השופטת דבורה ברלינר). בהמשך, הייתה גם האישה הראשונה שכיהנה כיו"ר ועדת החוץ והביטחון בכנסת.

## קורות חיים
ברביבאי נולדה בשם **אורנה שוחטמן** ברמלה וגדלה בעפולה. בתם של אלי שוחטמן, עולה מרומניה, וצילה טויס, עולה מעיראק. גדלה במשפחה מרובת ילדים ומאותגרת כלכלית, כבת הבכורה מבין שמונה. למדה בבית ספר "אלומות" בעפולה ושנתיים בפנימייה כפר גלים. לברביבאי תואר ראשון במדעי החברה והרוח מאוניברסיטת בן-גוריון, תואר שני במנהל עסקים משלוחת אוניברסיטת דרבי בישראל, ותואר שני נוסף במדעי החברה מאוניברסיטת חיפה. בוגרת המכללה לביטחון לאומי.

ממוזער|אורנה ברביבאי, 2011
התגייסה לצה"ל בשנת 1981 ואת מרבית שירותה עשתה בחיל השלישות. היא פיקדה על קורס קציני שלישות בבה"ד 11, שימשה ראש מדור נשים בבקו"ם, מפקדת לשכת הגיוס באר שבע, שלישת אוגדת מילואים, ראש ענף מיון ושיבוץ במפקדת זרוע היבשה וראש מחלקת סגל בזרוע היבשה, מאז הייתה לפורצת דרך בקרב נשים בצה"ל. בנובמבר 2003 מונתה לשלישת פיקוד המרכז, השלישה הפיקודית הראשונה בתולדות צה"ל, בספטמבר 2005 קודמה לדרגת תת-אלוף ומונתה לקצינת שלישות ראשית, והייתה האישה הראשונה שמונתה למפקדת חיל שאינו חיל נשים. בדצמבר 2006 מונתה לראש חטיבת כוח האדם בזרוע היבשה.

ביוני 2008 מונתה לראש מטה אגף כוח האדם. באותה שנה נבחרה על ידי העיתון "גלובס" לאחת הנשים המשפיעות ביותר בישראל.

ב-23 ביוני 2011 מונתה לראש אגף כוח האדם והועלתה לדרגת אלוף, ובכך הפכה לקצינה הראשונה בתולדות צה"ל בדרגה זו, במינוי קבע. בשנת 2014 השיאה משואה בטקס הדלקת המשואות ביום העצמאות. לקראת סיום כהונתה נערך מבצע צוק איתן, שבו טיפלה אישית במסירת ההודעה על קביעת החיילים הנעדרים, אורון שאול והדר גולדין, כחללים. באוקטובר של אותה שנה סיימה את תפקידה ופרשה מצה"ל, לאחר 33 שנים בצבא.

לאחר פרישתה מהמערכת הצבאית, מונתה ליו"ר מגבית התרומות של קרן ויצו בישראל וב-2015, למנכ"לית של הקרן התאגידית פילנתרופית למיזמים לאומיים. בספטמבר 2015 נבחרה לכהן כיושבת ראש הוועד המנהל של המכללה האקדמית עמק יזרעאל, תפקיד בו כיהנה עד שנת 2018. ברביבאי הייתה מגישת התוכנית "רצועת הביטחון" בגלי צה"ל, העוסקת בענייני צבא-חברה, חברה בוועד המנהל של ארגון "מעוז", המכון הישראלי לדמוקרטיה וקופ"ח כללית, לימדה באוניברסיטת בר-אילן ומשנת 2017 מרצה במרכז הבינתחומי הרצליה.

### פעילות פוליטית
#### הכנסת ה-21 וה-22
ב-1 בינואר 2019 הצטרפה לרשימת "יש עתיד" לקראת הבחירות לכנסת ה-21 ושובצה במקום הרביעי. לאחר חיבור מפלגת יש עתיד ומפלגות חוסן לישראל ותל"ם למפלגה משותפת – רשימת "כחול לבן", שובצה במקום העשירי. הרשימה קיבלה 35 מנדטים וברביבאי הפכה לחברת כנסת בכנסת העשרים ואחת.

בבחירות לכנסת העשרים ושתיים הוצבה שוב במקום העשירי ברשימת "כחול לבן" ונכנסה לכנסת. בכנסת זו הייתה חברה בוועדת החוץ והביטחון.

#### הכנסת ה-23
בבחירות לכנסת העשרים ושלוש הוצבה שוב במיקום העשירי ברשימת "יש עתיד" ונכנסה לכנסת. בה המשיכה לכהן כחברת ועדת חוץ וביטחון ובנוסף כיהנה כסגנית יושב ראש הכנסת, כראשת קבוצת הידידות הפרלמנטרית ישראל–סינגפור וחברה במשלחת הכנסת לאיגוד הבין-פרלמנטרי IPU. מחודש יולי 2020, ברביבאי היא יושבת-ראש השדולה למען חיילות וחיילי צה"ל, בסדיר ובמילואים.
[274x274px|ממוזער|שמאל|[נשיא מדינת ישראל ראובן ריבלין, שני מימין מארח את אורנה ברביבאי זוכת פרס חיים הרצוג לרגל זכייה בפרס. מימין פרופסור מנחם בן ששון, משמאל ראש האופוזיציה יצחק הרצוג, 2016]]

בעקבות פרשת זיוף נתוני גיוס החרדים בצה"ל שאותה חשפה בדצמבר 2019 העיתונאית כרמלה מנשה, חשף העיתונאי יאיר שרקי עדות מוקלטת של קצין באגף כוח האדם, שלפיה ידעה ברביבאי על זיופים בתקופתה אך בחרה שלא לטפל בהם. הקלטה זו הייתה ידועה לראש אכ"א האלוף מוטי אלמוז, וכן לאלוף במילואים רוני נומה אשר הוסמך על ידי הרמטכ"ל אביב כוכבי לתחקר את הפרשה. בעקבות החשיפה הודיע דובר צה"ל כי גם תקופה זו תתוחקר ונתוני גיוס החרדים ייבדקו החל מ-2011. ארגון "תורת לחימה" קרא לברביבאי להציג ראיות כי דיווחיה נכונים. ברביבאי מסרה בתגובתה כי הטענות העולות לגביה בכתבה הן שקר גס, ונראה שהן חלק מקמפיין פוליטי. אכן, דו"ח האלוף (מיל') נומה אשר פורסם בפברואר 2020, הבהיר מעל כל ספק כי הכשלים בדיווחי גיוס חרדים לא חלו כלל בתקופת שירותה בצה"ל.

#### הכנסת ה-24
לקראת הבחירות לכנסת העשרים וארבע הציב לפיד את ברביבאי במקום השני ברשימה ומינה אותה למלא את תפקיד יו"ר ועדת החוץ והביטחון הזמנית בכנסת עד להרכבת הממשלה, ובכך הפכה לחברת הכנסת הראשונה המשמשת בתפקיד זה. במהלך כהונתה כיו"ר הוועדה, יצא צה"ל למבצע "שומר החומות" שלאחריו הפיצה לראש הממשלה מסמך המבטא את מסקנותיה האישיות מהתנהלות הדרג המדיני.

#### שרת הכלכלה
ביוני 2021 ועם השבעת ממשלת ישראל השלושים ושש מונתה ברביבאי לתפקיד שרת הכלכלה והתעשייה ופרשה מהכנסת במסגרת "החוק הנורווגי". בהתאם להסכמים הקואליציוניים, ביולי 2021 הועברה למשרדה גם זרוע העבודה (שהייתה קודם לכן חלק ממשרד העבודה והרווחה במשך 5 שנים) והיא קיבלה גם את הסמכויות השמורות בחוק לשר העבודה.

כשרת הכלכלה, אורנה ברביבאי חתמה על קיצור שעות של חלק מהמתמחים ברפואה. היו מתמחים שדחו את המתווה. בהמשך שונה המתווה. במקביל, שבתו מעונות היום.

ברביבאי ומשרד הכלכלה פעלו יחד עם ראש ממשלת ישראל נפתלי בנט ואחרים לבטל מאות תקנים ישראליים ייחודיים במוצרים שונים תוך התאמה לתקנים בין-לאומיים במטרה להוזיל מחירים. בתקופת כהונתה פעלה לכניסתן של רשתות שיווק וקמעונאות כגון קרפור לשוק הישראלי. לצד הרשות להגנת הצרכן ולסחר הוגן, בחנה ברביבאי הצעה לפיה מרכולים וחנויות מכולת יוכלו להציג את מחירי המוצרים על צג אלקטרוני, במקום באמצעות מדבקות.

#### הכנסת ה-25
לקראת הבחירות לכנסת העשרים וחמש שובצה במקום השני ברשימה בשנית ושבה לכהן לאחר הפסקת כהונה כחברת כנסת בכנסת העשרים וחמש.

ב-21 ביוני 2023 הודיעה שתפרוש מהכנסת ותתמודד בבחירות לראשות עיריית תל אביב שיתקיימו בינואר 2024. ברביבאי התפטרה מהכנסת ב-30 ביולי 2023.

בבחירות לרשויות המקומיות בישראל של 2024 התמודדה כנגד רון חולדאי על ראשות עיריית תל אביב. במהלך הקמפיין חברה אליה סגנית ראש העיר לשעבר ציפי ברנד, ששובצה כמספר 2 ברשימתה. מלבד תמיכתו של ראש מפלגתה יאיר לפיד, תמך בה יו"ר ישראל ביתנו אביגדור ליברמן. ברביבאי הפסידה בבחירות, אולם קיבלה כ-37.3% מקולות הבוחרים וסיעתה זכתה ב-6 מנדטים במועצת העיר. ב-19 במרץ 2024 הושבעה לכהונה במועצת עיריית תל אביב יפו והודיעה כי בכוונתה להוביל את סיעת יש עתיד מהאופוזיציה.

### אחרי הפוליטיקה
בשנת 2025 השתתפה בעונה הרביעית של תוכנית המציאות "הזמר במסכה", בתור הברוקולי, והודחה רביעית מהתוכנית.

## פרסים והוקרה
* 2016: פרס חיים הרצוג
* 2023: אות אביר איכות השלטון מאת התנועה לאיכות השלטון

## חיים אישיים
נשואה לעורך הדין משה ברביבאי ולהם שלושה ילדים. הם מתגוררים ברמת אביב.

## קישורים חיצוניים

* 
* אורנה ברביבאי, באתר ערוץ הכנסת
* 
* 
* 
* 
* 
* 
* 
* 
* 

## הערות שוליים

קטגוריה:ראשי אגף כוח האדם
קטגוריה:קציני משאבי אנוש ראשיים
קטגוריה:ראשי חטיבת כוח האדם
קטגוריה:קצינות צה"ל בדרגת אלוף
קטגוריה:משיאי משואה ביום העצמאות: 2014
קטגוריה:ראשי מטה אגף כוח האדם
קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:פעילות יש עתיד
קטגוריה:חברות הכנסת מטעם כחול לבן
קטגוריה:חברי הכנסת מטעם כחול לבן
קטגוריה:חברות הכנסת מטעם יש עתיד – תל"ם
קטגוריה:חברי הכנסת מטעם יש עתיד – תל"ם
קטגוריה:חברות הכנסת העשרים ואחת
קטגוריה:חברי הכנסת העשרים ואחת
קטגוריה:חברות הכנסת העשרים ושתיים
קטגוריה:חברי הכנסת העשרים ושתיים
קטגוריה:חברות הכנסת העשרים ושלוש
קטגוריה:חברי הכנסת העשרים ושלוש
קטגוריה:חברות הכנסת העשרים וארבע
קטגוריה:חברי הכנסת העשרים וארבע
קטגוריה:קציני צה"ל בכירים שכיהנו כשרים בממשלת ישראל
קטגוריה:בוגרות המכללה לביטחון לאומי
קטגוריה:בוגרי המכללה לביטחון לאומי
קטגוריה:רמלה: חברי הכנסת
קטגוריה:עפולה: חברי הכנסת
קטגוריה:רמת אביב: אישים
קטגוריה:בוגרי כפר הנוער כפר גלים
קטגוריה:שרי הכלכלה בממשלות ישראל
קטגוריה:שרות ממשלת ישראל השלושים ושש
קטגוריה:שרי ממשלת ישראל השלושים ושש
קטגוריה:שרי ממשלת ישראל
קטגוריה:סגני יושב ראש הכנסת בכנסת העשרים ושלוש
קטגוריה:חברי הכנסת העשרים וחמש
קטגוריה:חברות הכנסת העשרים וחמש
קטגוריה:זוכי אות אביר איכות השלטון
קטגוריה:חברי הכנסת: אנשי צבא
קטגוריה:מתמודדים בבחירות לרשויות המקומיות בישראל
קטגוריה:זוכי פרס חיים הרצוג
קטגוריה:משתתפי הזמר במסכה (תוכנית טלוויזיה ישראלית)
קטגוריה:פוליטיקאים ישראלים שהשתתפו בתוכניות מציאות ישראליות
קטגוריה:חיילי צה"ל במלחמת לבנון השנייה
קטגוריה:נשים ראשונות בתפקידים ציבוריים
קטגוריה:נשים ראשונות במערכת הביטחון
קטגוריה:ישראליות שנולדו ב-1962
קטגוריה:ישראלים שנולדו ב-1962